“ดาวโจนส์” ปิดลบหลังบวกยาว 6 วันติด นลท.ขายทำกำไร-หุ้นกลุ่มเรือสำราญร่วง
“ดาวโจนส์” ปิดลบ 90.55 จุด หลังบวกยาว 6 วันติด จากนักลงทุนเทขายทำกำไร และได้รับแรงกดดันจากการร่วงลงของหุ้นกลุ่มเรือสำราญ หลังมีข่าวว่าศูนย์ควบคุมโรคของสหรัฐกำลังตรวจสอบรายงานการพบผู้ติดเชื้อโควิดบนเรือ
31 ธ.ค. 2564

ผู้สื่อข่าวรายงานว่า ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (30 ธ.ค.2564) เนื่องจากนักลงทุนเทขายทำกำไรหลังจากดาวโจนส์พุ่งขึ้นติดต่อกันยาวนานถึง 6 วันทำการ นอกจากนี้ ตลาดยังได้รับแรงกดดันจากการร่วงลงของหุ้นกลุ่มเรือสำราญ หลังมีข่าวว่าศูนย์ควบคุมโรคของสหรัฐกำลังตรวจสอบรายงานการพบผู้ติดเชื้อโควิด-19 บนเรือ
โดยดัชนีเฉลี่ยอุตสาหกรรมดาวโจนส์ปิดที่ 36,398.08 จุด ลดลง 90.55 จุด หรือ -0.25%, ดัชนี S&amp;P500 ปิดที่ 4,778.73 จุด ลดลง 14.33 จุด หรือ -0.30% และดัชนี Nasdaq ปิดที่ 15,741.56 จุด ลดลง 24.65 จุด หรือ -0.16%
สำหรับในช่วงแรกนั้น ตลาดหุ้นนิวยอร์กดีดตัวขึ้นขานรับข้อมูลแรงงานที่สดใสของสหรัฐ โดยกระทรวงแรงงานสหรัฐระบุว่าตัวเลขผู้ยื่นขอสวัสดิการว่างงานครั้งแรกลดลง 8,000 ราย สู่ระดับ 198,000 รายในสัปดาห์ที่แล้ว ซึ่งต่ำกว่าที่นักวิเคราะห์คาดการณ์ที่ระดับ 205,000 ราย  อย่างไรก็ดี ตลาดอ่อนแรงลงในช่วงท้ายของการซื้อขาย เนื่องจากนักลงทุนเทขายทำกำไร
ทั้งนี้หุ้น 7 ใน 11 กลุ่มที่คำนวณในดัชนี S&amp;P500 ปิดในแดนลบ นำโดยดัชนีหุ้นกลุ่มพลังงานและกลุ่มเทคโนโลยีซึ่งต่างก็ปรับตัวลง 0.68% ทั้งนี้ หุ้นเอ็กซอน โมบิล ลดลง 0.59% หุ้นเชฟรอน ลดลง 0.44% หุ้นโคโนโคฟิลลิปส์ ร่วงลง 0.88% ส่วนหุ้นในกลุ่มเทคโนโลยีนั้น หุ้นแอดวานซ์ ไมโคร ดิไวซ์ (เอเอ็มดี) ร่วงลง 2.10% หุ้นไมโครซอฟท์ ลดลง 0.77% หุ้นแอปเปิล ปรับตัวลง 0.66% หุ้น NVIDIA ร่วงลง 1.38%
นอกจากนี้หุ้นกลุ่มเรือสำราญร่วงลง หลังมีรายงานว่าศูนย์ควบคุมและป้องกันโรค (CDC) ของสหรัฐกำลังเร่งตรวจสอบและสังเกตการณ์เรือสำราญ 88 ลำ หลังได้รับรายงานพบผู้ติดเชื้อโควิด-19 ทั้งนี้ หุ้นนอร์วีเจียน ครูซ ไลน์ ดิ่งลง 2.59% หุ้นคาร์นิวัล คอร์ป ร่วงลง 1.27% หุ้นรอยัล คาริบเบียน ครูซ ลดลง 1.11%
อีกทั้งหุ้นไมครอน เทคโนโลยี ดิ่งลง 2.37% หลังจากบริษัทออกแถลงการณ์ว่า มาตรการล็อกดาวน์เพื่อป้องกันโควิด-19 ในเมืองซีอานของจีน อาจส่งผลให้การส่งมอบชิป DRAM ให้กับลูกค้าต้องล่าช้าออกไป โดยรัฐบาลจีนได้บังคับใช้มาตรการที่เข้มงวดในการจำกัดการเดินทางทั้งขาเข้าและขาออกในเมืองซีอานตั้งแต่วันที่ 23 ธ.ค. ตามแนวทางของรัฐบาลจีนเพื่อสกัดการแพร่ระบาดโดยทันที
ส่วนหุ้นเทสลา ร่วงลง 1.46% หลังจากสำนักงานความปลอดภัยด้านการจราจรบนทางหลวงแห่งชาติสหรัฐ (NHTSA) เปิดเผยว่า เทสลาได้เรียกคืนรถยนต์จำนวนเกือบ 500,000 คัน เนื่องจากมีปัญหาซึ่งอาจทำให้เกิดอันตรายต่อการขับขี่
ทั้งนี้เทสลาประกาศเรียกคืนรถยนต์รุ่น Model 3 จำนวน 356,309 คัน ซึ่งมีการผลิตในปี 2017-2020 เนื่องจากมีปัญหาเกี่ยวกับกล้องมองหลัง และเรียกคืนรถยนต์รุ่น Model S จำนวน 119,109 คัน เนื่องจากมีปัญหาเกี่ยวกับฝากระโปรงหน้าซึ่งอาจเปิดขึ้นมาระหว่างการขับ และอาจทำให้เกิดอุบัติเหตุจากการที่ผู้ขับขี่ถูกบดบังทัศนวิสัยในการมองเห็น
ด้านหุ้นไบโอเจน ร่วงลง 7.09% หลังจากโฆษกของบริษัทซัมซุง กรุ๊ปได้ออกมาปฏิเสธรายงานข่าวของหนังสือพิมพ์เดอะ โคเรีย อิโคโนมิคที่ระบุว่า บริษัทซัมซุง กรุ๊ปกำลังเจรจาเพื่อเข้าซื้อกิจการไบโอเจนในวงเงิน 4.20 หมื่นล้านดอลลาร์